text: 35-årig tilstår ni brande
  30 september 2013 kl. 09.46
  Ingen mennesker eller dyr er kommet noget til ved de i alt ni brande nær Bredebro, som 35-årig nu har tilstået.
  Politiet er ved at opklare en stribe påsatte brande i Sønderjylland.
  En mand fra Tønder-området har under afhøringer tilstået i alt ni ildspåsættelser fra efteråret 2010 og frem til 1. september i år, oplyser Syd- og Sønderjyllands Politi i en pressemeddelelse.
  Den 35-årige blev anholdt 1. september og sigtet for at have sat ild på en nedlagt landejendom i Randerup ved Bredebro.
  I stedet for i et arresthus har han været frihedsberøvet på et psykiatrisk sygehus.
  De øvrige brande, han nu har erkendt sig skyldig i, har alle fundet sted nær Bredebro.
  Enten stak han ild på halmstakke eller på ejendomme, hvoraf nogle nedbrændte helt.
  I ingen af tilfældene har der dog været fare for mennesker eller dyr, oplyser politiet.
  Tidligere har manden været sigtet for to af brandene i oktober 2010, men dengang forelå der ikke tilstrækkeligt med beviser.
  